16 Ebuna Kora+ mwana ya Yisare,+ mwana ya Kohati,+ mwana ya Levi,+ telamaka kumosi ti Datani mpi Abirami bana ya Eliabi,+ mpi Oni mwana ya Peleti, yina vandaka bana ya Rubeni.+2 Bantu yai, kumosi ti babakala 250 ya Izraele, bamfumu ya bantu ya Izraele, bantu ya bo solaka na dibundu, babakala ya lukumu, bo telaminaka Moize.3 Yo yina, bo vukanaka sambu na kutelamina+ Moize ti Aroni mpi tubilaka bo nde: “Beto me lemba beno! Kimvuka ya mvimba ya bantu kele santu,+ bo yonso, mpi Yehowa kele na kati na bo.+ Ebuna, sambu na nki beno ke kuditula na zulu ya dibundu ya Yehowa?”4 Ntangu Moize waka mambu yai, yandi fukamaka mbala mosi luse na ntoto.5 Ebuna yandi tubilaka Kora ti bantu yonso yina vandaka kukotila yandi nde: “Na suka, Yehowa ta songa nani kele muntu na yandi,+ nani kele santu, mpi nani fwete pusana pene-pene na yandi,+ ebuna muntu yina yandi ta sola,+ yandi muntu ta pusana pene-pene na yandi.6 Beno sala diambu yai: Nge Kora ti bantu yina ke kotila nge,+ beno baka+ bima ya kunatila tiya,7 beno tula tiya na kati, mpi beno tula ndumbu na zulu na yo mbasi na ntwala ya Yehowa, ebuna muntu yina Yehowa ta sola,+ yandi muntu kele santu. Beno bana ya Levi,+ beno me lutisa ndilu!”8 Ebuna Moize tubilaka Kora nde: “Beno wa, pardo, beno bana ya Levi.9 Keti yo kele diambu ya fioti mutindu Nzambi ya Izraele me kabulaka beno ti kimvuka ya bantu ya Izraele+ mpi me pesaka beno nzila ya kupusana pene-pene na yandi sambu na kusala kisalu ya nzo-tenta ya Yehowa mpi kutelama na ntwala ya kimvuka ya bantu sambu na kusadila bo,+10 mpi mutindu yandi me nataka nge ti bampangi na nge yonso bana ya Levi pene-pene na yandi? Keti beno ke meka mpi kubaka kinganga-nzambi?+11 Yo yina, nge ti bantu yonso ya me vukana yina ke kotila nge, beno ke nwanisa Yehowa. Ebuna Aroni kele nani sambu beno bokutila yandi?”+12 Na nima, Moize tindaka bantu na kubinga Datani ti Abirami+ bana ya Eliabi, kansi bo tubaka nde: “Beto ta kwisa ve!13 Keti yo kele diambu ya fioti mutindu nge me basisaka beto na insi yina miliki* ti bwiki kele mingi sambu na kufwa beto na ntoto-makanga yai?+ Ntangu yai, keti nge ke zola mpi kudikumisa mfumu na beto na kingolo-ngolo?*14 Na kutuba ya mbote, nge me nataka beto ve na insi yina miliki* ti bwiki kele mingi+ mpi nge me pesaka beto ve dikabu ya bilanga to ya kilanga ya vinu. Keti nge ke zola kutobula meso ya bantu yai? Beto ta kwisa ve!”15 Yo yina, Moize waka makasi mingi mpi tubilaka Yehowa nde: “Kundima ve dikabu na bo ya mbuma. Mono me bakaka ve ata mpunda na bo mosi, mpi mono me salaka ve ata muntu mosi na kati na bo mbi.”+16 Na nima Moize tubilaka Kora nde: “Nge ti bantu yonso yina ke pesa nge maboko, beno kwisa kudimonisa mbasi na ntwala ya Yehowa, nge, bo, mpi Aroni.17 Konso muntu fwete baka kima na yandi ya kunatila tiya mpi kutula ndumbu na zulu na yo, mpi konso muntu ta monisa kima na yandi ya kunatila tiya na ntwala ya Yehowa, bima ya kunatila tiya 250, kumosi ti nge mpi Aroni, konso muntu ti kima na yandi ya kunatila tiya.”18 Yo yina konso muntu bakaka kima na yandi ya kunatila tiya, tulaka tiya mpi ndumbu na zulu na yo, mpi bo telamaka na munoko ya tenta ya lukutakanu kumosi ti Moize mpi Aroni.19 Ntangu Kora vukisaka bantu yina vandaka kupesa yandi maboko+ sambu na kutelamina bo na munoko ya tenta ya lukutakanu, nkembo ya Yehowa kwisaka kumonika na kimvuka ya mvimba ya bantu.+20 Ebuna Yehowa tubilaka Moize ti Aroni nde:21 “Beno kabwana ti kimvuka yai, sambu mono manisa bo na mbala mosi.”+22 Bo fukamaka luse na ntoto mpi bo tubaka nde: “O Nzambi, Nzambi yina ke pesaka bantu yonso luzingu,*+ keti disumu ya muntu mosi ta pusa nge na kuwila kimvuka ya mvimba ya bantu+ makasi?”23 Ebuna Yehowa tubilaka Moize nde:24 “Tubila kimvuka ya bantu mpi songa bo nde, ‘Beno katuka na nziunga ya batenta ya Kora, Datani, mpi Abirami!’”+25 Na nima, Moize telamaka mpi kwendaka kisika Datani ti Abirami vandaka, mpi bankuluntu+ ya Izraele kwendaka ti yandi.26 Yandi songaka kimvuka ya bantu nde: “Pardo, beno katuka pene-pene ya batenta ya bantu yai ya mbi mpi beno simba ve bima na bo, sambu bo fwa beno ve sambu na masumu na bo yonso.”27 Na mbala mosi bo katukaka pene-pene ya batenta ya Kora, Datani, ti Abirami, na balweka yonso, ebuna Datani ti Abirami basikaka, bo telamaka na munoko ya batenta na bo, kumosi ti bankento na bo, bana na bo, mpi bana na bo ya fioti.28 Ebuna Moize tubaka nde: “Na diambu yai, beno ta zaba nde Yehowa muntu me tinda mono na kusala mambu yai yonso, nde mono ke sala yo ve na luzolo na mono mosi:*29 Kana bantu yai kufwa mutindu bantu yonso ke fwaka mpi kana ndola na bo kele mutindu mosi ti ndola ya bantu yonso, tuba nde Yehowa tindaka+ mono ve.30 Kansi, kana Yehowa kusala diambu mosi ya kuyituka sambu na bo mpi ntoto kukanguka* mpi kumina bo ti bima na bo yonso ebuna bo kulumuka ya moyo na Maziamu,* beno ta zaba kibeni nde bantu yai me sadila Yehowa mambu kukonda luzitu.”31 Ntangu yandi manisaka kutuba mambu yai yonso, ntoto yina vandaka na nsi na bo pasukaka.+32 Ebuna ntoto kangukaka mpi minaka bo, kumosi ti bantu ya banzo na bo mpi konso muntu yina vandaka muntu ya Kora+ mpi bima na bo yonso.33 Yo yina, bo ti bantu na bo yonso kulumukaka ya moyo na Maziamu, mpi ntoto fikaka bo, ebuna bo vilaka na kati ya dibundu.+34 Bantu ya Izraele yonso yina vandaka na nziunga na bo tinaka ntangu bo waka milolo na bo, sambu bo tubaka nde: “Beto ke wa boma nde ntoto kumina beto!”35 Ebuna tiya katukaka na Yehowa+ mpi yokaka babakala 250 yina vandaka kupesa ndumbu.+36 Na nima Yehowa tubilaka Moize nde:37 “Songa Eleazare, mwana ya nganga-nzambi Aroni na kukatula na tiya bima ya kunatila tiya,+ sambu yo kele santu. Songa yandi diaka na kupanza tiya ntama.38 Bima ya kunatila tiya ya bantu yina fwaka sambu bo salaka disumu,* beno fwete kumisa yo manzanza ya fioti-fioti sambu na kupakula mesa-kimenga,+ sambu bo pesaka yo na ntwala ya Yehowa, mpi yo kumaka santu. Yo ta vanda kidimbu sambu na bantu ya Izraele.”+39 Yo yina, nganga-nzambi Eleazare bakaka bima ya kwivre ya kunatila tiya, yina bantu yina tiya yokaka pesaka, mpi tutaka yo sambu na kupakula mesa-kimenga,40 kaka mutindu Yehowa songaka yandi na nzila ya Moize. Yo vandaka kuyibusa bantu ya Izraele nde muntu mosi ve ya kele ve ti nswa,* yina kele ve na kati ya bana ya Aroni fwete kwisa kuyoka ndumbu na ntwala ya Yehowa+ mpi nde muntu mosi ve fwete kuma bonso Kora ti bantu yina vandaka kukotila yandi.+41 Kaka na kilumbu yina landaka, kimvuka ya mvimba ya bantu ya Izraele yantikaka kubokutila Moize ti Aroni+ nde: “Beno zole bantu me fwa bantu ya Yehowa.”42 Ntangu kimvuka ya bantu vukanaka sambu na kutelamina Moize ti Aroni, bo balukaka sambu na kutala na ndambu ya tenta ya lukutakanu, ebuna tala! dituti fikaka yo, mpi nkembo ya Yehowa yantikaka kumonika.+43 Moize ti Aroni kwendaka na ntwala ya tenta ya lukutakanu,+44 mpi Yehowa tubilaka Moize nde:45 “Beno katuka na kati ya kimvuka yai ya bantu, sambu mono manisa bo na mbala mosi.”+ Bo fukamaka luse na ntoto.+46 Ebuna Moize tubilaka Aroni nde: “Baka kima ya kunatila tiya mpi tula tiya ya me katuka na mesa-kimenga+ na kati mpi tula ndumbu na zulu na yo mpi kwenda nswalu kisika kimvuka ya bantu kele mpi fika masumu sambu na bo,+ sambu Yehowa me wila bo makasi. Mpasi me yantika!”47 Aroni bakaka yo na mbala mosi, kaka mutindu Moize tubaka, mpi yandi kwendaka ntinu na kati-kati ya dibundu, mpi tala! mpasi yantikaka na kati ya bantu. Yo yina, yandi tulaka ndumbu na kima ya kunatila tiya mpi yantikaka kufika masumu sambu na bantu.48 Yandi telamaka kwaku bafwa kwaku bantu ya moyo, ebuna nsuka-nsuka mpasi yina manaka.49 Ntalu ya bantu yina fwaka na mpasi yina vandaka 14 700, katula bantu yina fwaka sambu na Kora.50 Nsuka-nsuka ntangu Aroni vutukaka kisika Moize vandaka na munoko ya tenta ya lukutakanu, mpasi yina vandaka me mana.
kon_Latn